এদিকে আবার জাতীয় নির্বাচন খুবই কাছাকাছি। সেটা আদৌ হবে কি হবে না, হলে কেমন হবে সে নিয়ে সারা দেশ শঙ্কিত। সরকার যত কথাই বলুক, তাদের অবস্থা তেমন একটা ভালো না। প্রধান বিরোধী দল বিএনপির অবস্থা যে ভালো তেমনটা জোর দিয়ে বলা যায় না। কারণ দুই দলেরই চরিত্রগত তেমন পরিবর্তন হয়নি। আমরা কিছু মানুষ ৮-১০ বছর মানুষের সম্মান, জীবনের নিরাপত্তা, প্রকৃত গণতন্ত্র এসবের জন্য নিরন্ত্মর প্রয়াস চালিয়ে যাচ্ছি। কিন্তু পেছন দরজার অনেক কলাকৌশলের কারণে সেটাও খুব বেশি ফলপ্রসূ হয়নি। সরকার সব কিছুতেই ষড়যন্ত্র দেখে। প্রধান বিরোধী দলও কেমন যেন সরকারের কথাই বলার চেষ্টা করে। মরা শামুকেও পা কাটে এমন বোধ কারও নেই। এর মধ্যে প্রবীণ নেতা বদরুদ্দোজা চৌধুরী এবং ড. কামাল হোসেন আলোচনা করেছেন। আজ আবার আলোচনায় বসবেন বলে কথা আছে। তবে দুজনেরই মারাত্মক পিছুটান আছে। তাই কতটা কী হবে এখনই বলা যায় না। প্রবীণ নেতাদের প্রতি মুহূর্ত সরকারি কচি নেতারা যেভাবে গালাগাল করছেন তাতে তাদের সাহস বাড়ে, না কমে তাও দেখা দরকার। তবে যে যাই বলুন, একটা সুষ্ঠু সুন্দর সরকারি প্রভাবমুক্ত অবাধ-নিরপেক্ষ নির্বাচন বিরোধী দলের চাইতে সরকারেরই বেশি প্রয়োজন। জোর করে পাঁচ বছর কেন, ১০ বছর ক্ষমতায় থাকা যায়, কোনো কোনো জায়গায় আরও বেশি। কিন্তু জাতীয়, আন্তর্জাতিক নেতার স্বীকৃতি পাওয়া যায় না। জননেত্রী শেখ হাসিনার জনগণের স্বীকৃতির বড় বেশি দরকার।